Odborné stanovisko

k návrhu na menovanie **Doc. Ing. Beáty Mikušovej Meričkovej, PhD.**

za profesora pre odbor 3.3.23 Verejná ekonomika a služby

Doc. Mikušovú Meričkovú poznám zo vzájomnej dlhoročnej spolupráce v oblasti verejnej ekonomiky a verejných financií. Na základe tejto dlhodobej skúsenosti môžem konštatovať, že doc. Mikušová Meričková patrí k popredným slovenským odborníkom v oblasti verejnej ekonomiky. K hodnoteniu jej osobnosti prikročím podľa základných kľúčových oblastí.

***1. Pedagogická a vzdelávacia činnosť***

Doc. Ing. Beáta Mikušová Meričková, PhD. pôsobí od roku 2000 ako interná doktorandka a od roku 2003 ako odborná asistentka a docentka na EF UMB v Banskej Bystrici. Vo svojej pedagogickej činnosti sa zameriava hlavne na predmet verejná ekonómia, ktorý je možné považovať za nosný z pohľadu odboru v ktorom pôsobí. Je garantom študijného programu prvého stupňa vysokoškolského štúdia „Verejná ekonomika a služby“ a garantuje aj viacero predmetov, bola a je vedúcou bakalárskych, diplomových a dizertačných prác. Dokáže vyučovať v  anglickom jazyku. Na základe uvedených skutočností je možné konštatovať, že doc. Mikušová Meričková je skúseným pedagógom, ktorý vie vhodne skĺbiť hlboké teoretické poznatky s ekonomickou realitou verejného sektora.

***2. Vedecko-výskumná a publikačná činnosť***

Doc. Mikušová Meričková vykazuje na slovenské pomery bohatú vedecko-výskumnú činnosť. Z pohľadu riešenia vedeckých projektov spomeniem úspešné vedenie projektu APVV k problematike kontrahovania verejných služieb, zo zahraničných sa úspešne podieľala na riešení projektov GAČR, COST a v súčasnosti je členkou teamu projektu 7RP LIPSE.

Publikovala päť monografií, z toho dve v ČR, šesť článkov v impaktovaných časopisoch, všetky v anglickom jazyku, ako aj množstvo ďalších vedeckých a pedagogických výstupov.

Na základe uvedených skutočností a prehľadu vedecko-výskumnej a publikačnej činnosti môžem konštatovať, že doc. Mikušová Meričková v plnom rozsahu spĺňa/prekračuje kritéria aplikované na EF UMB v Banskej Bystrici.

**Celkové hodnotenie a záver**

Hodnotenie pedagogickej, vedecko-výskumnej a publikačnej činnosti dokladuje, že doc. Mikušová Meričková plní a väčšinou výrazne prekračuje požadované kvantitatívne i kvalitatívne charakteristiky inauguračného konania na EF UMB v Banskej Bystrici. Napriek relatívne mladému veku je komplexnou vyzretou osobnosťou, s jednoznačným prínosom vo svojej oblasti.

Na základe hodnotenia kvalitatívnych a kvantitatívnych parametrov, ako aj na základe komplexného hodnotenia osobnosti, jednoznačne **odporúčam Vedeckej rade Ekonomickej fakulty Univerzity Mateja Bela v Banskej Bystrici predložiť návrh na menovanie doc. Ing. Beáty Mikušovej Meričkovej, PhD. za profesora v študijnom odbore 3.3.23 Verejná ekonomika a služby.**

Banská Bystrica, 10. 5. 2013

Oponent: Prof. Ing. Juraj Nemec, CSc., EF UMB Banská Bystrica a ESF MU Brno